رہبر انقلاب اسلامی کی جانب سے؛

آیت اللہ ہاشمی رفسنجانی مرحوم کے ایصال ثواب کے لیے مجلس ترحیم

رہبر انقلاب اسلامیکی جانب سے حسینیہ امام خمینی (رح) میں تشخیص مصلحت نظام کونسل کے سربراہ آیت اللہ ہاشمی رفسنجانی کی رحلت کی مناسبت سے مجلس ترحیم منعقد ہوئی ۔

خبر کا کوڈ: ۴۲۵۶۲۹

تاریخ: ۱۱ فروردين ۲۰۱۷ - ۲۳:۴۲

رسا نیوز ایجنسی کی رھبر معظم انقلاب اسلامی کی خبر رساں سائٹ سے رپورٹ کے مطابق، تہران میں حسینیہ امام خمینی (رح) میں رہبر انقلاب اسلامی آیت اللہ العظمی سید علی خامنہ ای کی جانب سے منعقدہ مجلس ترحیم میں ایران کی انتظامیہ، مقننہ اور عدلیہ کے سربراہوں کے ساتھ ساتھ ملک کے مختلف اعلی سول اور فوجی عہدیداروں نیز مختلف طبقوں سے تعلق رکھنے والے عوام کی ایک بڑی تعداد نے شرکت کی ۔

مجلس ترحیم میں غیر ملکی اعلی عہدیداروں نے بھی شرکت کی جن میں افغانستان کے چیف ایگزیکٹو عبداللہ عبداللہ، عراقی وزیرخارجہ ابراہیم جعفری سمیت اعلی عراقی رہنما اور فلسطینی شخصیات بھی شامل ہیں ۔

مجلس کا آغاز تلاوت قرآن مجید سے ہوا جس کے بعد علماء، خطباء اور ذاکرین نے فضائل و مصائب بیان کئے ۔

اس سے قبل منگل کے روز رھبر انقلاب اسلامی حضرت آیت اللہ العظمی سید علی خامنہ ای کی امامت میں  تہران یونیورسٹی میں مرحوم آیت اللہ ہاشمی رفسنجانی کی نماز جنازہ ادا کی گئی جس میں صدر مملکت، پارلیمنٹ کے اسپیکر، عدلیہ کے سربراہ، کابینہ کے اراکین، آیات عظام، علمائے کرام ،ایران کی سیاسی و مذھبی شخصیات اور لاکھوں کی تعداد میں لوگوں نے شرکت کی۔

نمازجنازہ کے بعد ایران کے قدرشناس اور انقلابی عوام نے امام خمینی (رح) اور رہبر انقلاب اسلامی کے دیرینہ یاور و مددگار آیت اللہ ہاشمی رفسنجانی کو انتہائی جذباتی انداز میں الوداع کیا ۔

تہران یونیورسٹی میں نماز جنازہ کے بعد آیت اللہ ہاشمی رفسنجانی کے جسد خاکی کو لاکھوں سوگواروں کی موجودگی میں بانی انقلاب اسلامی حضرت امام خمینی (رح) کے حرم منتقل کیا گیا جہاں ضریح کے اندر انہیں سپرد خاک کر دیا گیا ۔

اس موقع پر ہر آنکھ اشکبار تھی اور جذباتی طریقے سے انہیں رخصت کیا- تشخیص مصلحت نظام کونسل  کے سربراہ آیت اللہ ہاشمی رفسنجانی اتوار کی رات دل کا عارضہ لاحق ہونے کی بنا پر انتقال کر گئے تھے ۔/۹۸۸/ ن۹۳۰/ ک۳۶۴